Julkisasiamiehen ratkaisuehdotus Lenz 16 päivänä marraskuuta 1995. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivi 91/496/ETY - Eläinlääkärintarkastukset - Direktiivin täytäntöönpanon laiminlyönti. - Asia C-138/94.



Oikeustapauskokoelma 1995 sivu I-04797



Julkisasiamiehen ratkaisuehdotukset

1 Komissio on nostanut Irlantia vastaan jäsenyysvelvoitteiden noudattamatta jättämistä koskevan kanteen, jossa se vaatii yhteisöjen tuomioistuinta

1) toteamaan, että Irlanti on jättänyt täyttämättä sille kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY(1), 90/425/ETY(2) ja 90/675/ETY(3) muuttamisesta 15 päivänä heinäkuuta 1991 annetun neuvoston direktiivin 91/496/ETY(4) ja erityisesti tämän direktiivin 30 artiklan ja Euroopan yhteisön perustamissopimuksen mukaan kuuluvat velvoitteet, koska se ei ole saattanut voimaan tämän direktiivin noudattamisen edellyttämiä lakeja, asetuksia ja hallinnollisia määräyksiä ja/tai ei ole ilmoittanut tästä välittömästi komissiolle

2) velvoittamaan Irlannin korvaamaan oikeudenkäyntikulut.

2 Direktiivin 91/496/ETY 30 artiklan mukaan jäsenvaltiot ovat velvollisia saattamaan direktiivin noudattamisen edellyttämät lait, asetukset ja hallinnolliset määräykset voimaan viimeistään 1.7.1992 ja ilmoittamaan siitä viipymättä komissiolle.

3 Koska komissio ei ollut saanut jäsenvaltiolta minkäänlaista ilmoitusta mahdollisesta direktiivin täytäntöönpanosta, se aloitti jäsenyysvelvoitteiden noudattamatta jättämistä koskevan menettelyn 14.10.1992 antamallaan virallisella huomautuksella. Komission toimittamaan viralliseen huomatukseen ei vastattu. Tämän jälkeen komissio antoi 11.5.1993 perustellun lausunnon. Irlannin Euroopan yhteisöissä olevan pysyvän edustuston 15.7.1993 lähettämässä kirjeessä Irlannin viranomaiset ilmoittivat komissiolle, että direktiivin täytäntöönpanomenettely oli meneillään. Koska komissiolle ei ollut ilmoitettu, että menettely olisi suoritettu loppuun, se nosti 14.4.1994 kanteen yhteisöjen tuomioistuimessa. Irlannin hallitus esitti puolustuksenaan kanteessa esitettyjä vaatimuksia vastaan, että direktiivi on pantu täytäntöön kaloja ja kalatuotteita lukuun ottamatta Irlannin maatalousministeriön 26.7.1994 allekirjoittamalla asetuksella (statutory instrument) nro 255 vuodelta 1994.

4 Asiassa on selvää, että direktiiviä ei ollut saatettu kaikilta osin osaksi kansallista oikeusjärjestystä komission asettaman määräajan päättyessä. Direktiivissä ei ole annettu määräaikaa koskevia poikkeusmääräyksiä.

5 Komission direktiivin täytäntöönpanon laiminlyönnistä asetetussa määräajassa nostama kanne on siten hyväksyttävä.

6 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka on hävinnyt asian, on velvoitettava korvaamaan oikeudenkäyntikulut.

Ratkaisuehdotus

7 Edellä esitetyn perusteella ehdotan, että yhteisöjen tuomioistuin ratkaisee asian seuraavasti:

1) Irlanti on jättänyt täyttämättä sille kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY ja erityisesti tämän direktiivin 30 artiklan ja Euroopan yhteisön perustamissopimuksen mukaan kuuluvat velvoitteet, koska se ei ole saattanut voimaan tämän direktiivin noudattamisen edellyttämiä lakeja, asetuksia ja hallinnollisia määräyksiä ja/tai ei ole ilmoittanut tästä välittömästi komissiolle.

2) Irlanti velvoitetaan korvaamaan oikeudenkäyntikulut.

(1) - EYVL L 395, s. 13.

(2) - EYVL L 224, s. 29.

(3) - EYVL L 373, s. 1.

(4) - EYVL L 268, s. 56